CELEX: E2013J0003
Language: el
Date: 2014-07-09 00:00:00
Title: Απόφαση του Δικαστηρίου, της 9ης Ιουλίου 2014 , στις συνεκδικαζόμενες υποθέσεις E-3/13 και E-20/13 μεταξύ: Fred. Olsen και λοιποί και Petter Olsen και λοιποί και του νορβηγικού κράτους, εκπροσωπούμενου από την κεντρική φορολογική υπηρεσία για τις μεγάλες επιχειρήσεις και τη διεύθυνση φορολογίας (Φορολόγηση των ελεγχόμενων αλλοδαπών εταιρειών — Δικαίωμα εγκατάστασης — Ελεύθερη κυκλοφορία των κεφαλαίων — Καταστρατήγηση του εθνικού δικαίου — Αιτιολόγηση — Αναλογικότητα)

26.2.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 68/5
            
         ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   της 9ης Ιουλίου 2014
   στις συνεκδικαζόμενες υποθέσεις E-3/13 και E-20/13 μεταξύ:
   Fred. Olsen και λοιποί και Petter Olsen και λοιποί
   και
   του νορβηγικού κράτους, εκπροσωπούμενου από την κεντρική φορολογική υπηρεσία για τις μεγάλες επιχειρήσεις και τη διεύθυνση φορολογίας
   (Φορολόγηση των ελεγχόμενων αλλοδαπών εταιρειών — Δικαίωμα εγκατάστασης — Ελεύθερη κυκλοφορία των κεφαλαίων — Καταστρατήγηση του εθνικού δικαίου — Αιτιολόγηση — Αναλογικότητα)
   (2015/C 68/05)
   Στις συνεκδικαζόμενες υποθέσεις E-3/13 και E-20/13 μεταξύ Olsen και λοιποί και Petter Olsen και λοιποί και του νορβηγικού κράτους, εκπροσωπούμενου από την Κεντρική φορολογική υπηρεσία για τις μεγάλες επιχειρήσεις και τη Διεύθυνση Φορολογίας – ΑΙΤΗΣΕΙΣ στο Δικαστήριο σύμφωνα με το άρθρο 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου που υπέβαλε η επιτροπή προσφυγών επί φορολογικών υποθέσεων για την κεντρική φορολογική υπηρεσία για τις μεγάλες επιχειρήσεις (Skatteklagenemnda ved Sentralskattekontoret for storbedrifter) και το Ειρηνοδικείο του Όσλο (Oslo tingrett), σχετικά με την ερμηνεία των κανόνων περί ελευθερίας εγκατάστασης και ελεύθερης κυκλοφορίας των κεφαλαίων και ιδίως σχετικά με την ερμηνεία των άρθρων 31 και 40 της συμφωνίας ΕΟΧ σε συνδυασμό με τη νορβηγική φορολογική νομοθεσία για τις ελεγχόμενες αλλοδαπές εταιρείες [κανόνες για τις ελεγχόμενες αλλοδαπές εταιρείες (ΕΑΕ)], η οποία επιτρέπει την εθνική φορολόγηση κεφαλαίων που επενδύονται σε χώρες με χαμηλή φορολογία, το Δικαστήριο, αποτελούμενο από τους Carl Baudenbacher, πρόεδρο, Per Christiansen και Páll Hreinsson (εισηγητή δικαστή), δικαστές, εξέδωσε απόφαση στις 9 Ιουλίου 2014, το διατακτικό της οποίας έχει ως εξής:
   
               1. – 2.
            
            
               Ένα καταπίστευμα (trust), όπως είναι το Ptarmigan Trust, εμπίπτει στο πεδίο εφαρμογής του άρθρου 31 της συμφωνίας ΕΟΧ, υπό την προϋπόθεση ότι το καταπίστευμα ασκεί πραγματική και γνήσια οικονομική δραστηριότητα εντός του ΕΟΧ για απεριόριστο χρονικό διάστημα και μέσω μόνιμης εγκατάστασης. Εναπόκειται στο εθνικό δικαστήριο να εκτιμήσει αν αυτή η προϋπόθεση συντρέχει στην εκάστοτε περίπτωση. Όλα τα ενδιαφερόμενα μέρη, δηλαδή οι ιδρυτές των καταπιστευμάτων, οι καταπιστευματοδόχοι (trustees) και οι δικαιούχοι έχουν τα δικαιώματα των άρθρων 31 και 34 της συμφωνίας ΕΟΧ.
            
         
               3.
            
            
               Οι δικαιούχοι κεφαλαιουχικών περιουσιακών στοιχείων που έχουν συσταθεί υπό τη μορφή καταπιστεύματος που υπόκεινται σε εθνικά φορολογικά μέτρα, όπως τα επίμαχα στην κύρια δίκη, μπορούν ενδεχομένως να επικαλεστούν το άρθρο 40 της συμφωνίας ΕΟΧ στην περίπτωση που δεν διαπιστώνεται ότι έχουν ασκήσει αναμφισβήτητη επιρροή σε κάποια ανεξάρτητη επιχείρηση σε άλλο κράτος ΕΟΧ ή ότι έχουν εμπλακεί σε οικονομικές δραστηριότητες που εμπίπτουν στο πεδίο εφαρμογής του δικαιώματος εγκατάστασης. Η οριστική κρίση, βάσει των πραγματικών περιστατικών της υπόθεσης, εναπόκειται εν προκειμένω στα εθνικά δικαστήρια.
            
         
               4.
            
            
               Η διαφορετική μεταχείριση που συνεπάγεται το τμήμα 10-60 του φορολογικού νόμου δημιουργεί φορολογικό μειονέκτημα για τους φορολογούμενους μόνιμους κατοίκους στους οποίους εφαρμόζεται η νομοθεσία για τις ελεγχόμενες αλλοδαπές εταιρείες, το οποίο συνιστά εν δυνάμει εμπόδιο στην άσκηση της ελευθερίας εγκατάστασης των εταιρειών αυτών, καθώς τις αποθαρρύνει να συστήσουν, να αποκτήσουν ή να διατηρήσουν θυγατρική σε κράτος ΕΟΧ στο οποίο αυτή υπόκειται σε χαμηλότερα επίπεδα φορολογίας. Συνιστά, ως εκ τούτου, περιορισμό της ελευθερίας εγκατάστασης κατά την έννοια των άρθρων 31 και 34 της συμφωνίας ΕΟΧ. Αν το φορολογικό μειονέκτημα που προκύπτει από τη διαφορετική μεταχείριση των φορολογούμενων μόνιμων κατοίκων δυνάμει του τμήματος 10-60 μπορεί να παρεμποδίσει τους δικαιούχους να επενδύσουν κεφάλαια σε άλλο κράτος ΕΟΧ, χωρίς πρόθεση άσκησης επιρροής στη διαχείριση και τον έλεγχο μιας επιχείρησης, καθώς και να προβούν στη διακίνηση κεφαλαίων προσωπικού χαρακτήρα, συνιστά περιορισμό της ελεύθερης κυκλοφορίας των κεφαλαίων κατά την έννοια του άρθρου 40 της συμφωνίας ΕΟΧ και του παραρτήματος XII της συμφωνίας ΕΟΧ.
               Επιπλέον, ο κανόνας του εθνικού δικαίου που συνεπάγεται ότι, σε αντίθεση με τους συμμετέχοντες σε συγκρίσιμες εγχώριες οντότητες, δεν παρέχεται στους προσωπικά συμμετέχοντες σε ελεγχόμενη αλλοδαπή εταιρεία σε άλλο κράτος ΕΟΧ καμία ευκαιρία να αναιρέσουν την οικονομική διπλή φορολόγηση, η οποία απορρέει από τους νορβηγικούς κανόνες ΕΑΕ, συνιστά περιορισμό της ελευθερίας εγκατάστασης, σύμφωνα με τα άρθρα 31 και 34 της συμφωνίας ΕΟΧ ή, κατά την κρίση του εθνικού δικαστηρίου, της ελεύθερης κυκλοφορίας των κεφαλαίων, η οποία, απαγορεύεται, καταρχήν, από το άρθρο 40 της συμφωνίας ΕΟΧ.
            
         
               5.
            
            
               Ο περιορισμός της ελευθερίας εγκατάστασης ή, κατά περίπτωση, της ελεύθερης κυκλοφορίας των κεφαλαίων που απορρέει από εθνική νομοθεσία ΕΑΕ, όπως ο εφαρμοζόμενος στην κύρια δίκη, ενδέχεται να δικαιολογείται από επιτακτικούς λόγους δημοσίου συμφέροντος, ιδίως για λόγους αποτροπής της φοροαποφυγής ή διατήρησης της ισόρροπης κατανομής των φορολογικών εξουσιών μεταξύ των κρατών ΕΟΧ. Ο περιορισμός είναι αναλογικός αν συνδέεται μόνο με αμιγώς τεχνητές ρυθμίσεις που έχουν ως στόχο την αποφυγή του καταβλητέου σε συγκρίσιμες καταστάσεις εθνικού φόρου. Συνεπώς, ένα τέτοιο φορολογικό μέτρο δεν πρέπει να επιβάλλεται στις περιπτώσεις που αποδεικνύεται, βάσει αντικειμενικών στοιχείων εξακριβώσιμων από τρίτους, ότι, παρά την ύπαρξη κινήτρων φορολογικής φύσης, μια ελεγχόμενη αλλοδαπή εταιρεία είναι πράγματι εγκατεστημένη στο κράτος ΕΟΧ υποδοχής και ασκεί γνήσιες οικονομικές δραστηριότητες, οι οποίες επιφέρουν αποτελέσματα εντός του ΕΟΧ.
            
         
               6.
            
            
               Εναπόκειται στο εθνικό δικαστήριο να αποφασίσει αν οι προσφεύγοντες, ως δικαιούχοι του Ptarmigan Trust, βρίσκονται σε συγκρίσιμη κατάσταση με τους δικαιούχους οικογενειακών ιδρυμάτων ή ταμείων διαχείρισης, που δεν υπόκεινται σε φορολόγηση περιουσίας βάσει της νορβηγικής νομοθεσίας, ή όχι. Σε περίπτωση καταφατικής απάντησης, η διαφορά φορολογικού συντελεστή συνιστά περιορισμό βάσει του άρθρου 31 της συμφωνίας ΕΟΧ ή, εναλλακτικά, του άρθρου 40 της συμφωνία ΕΟΧ.
            
         
               7.
            
            
               Η διαφορά φορολογικού συντελεστή δεν μπορεί να δικαιολογηθεί αν οι δικαιούχοι του Ptarmigan Trust βρίσκονται σε συγκρίσιμη κατάσταση με τους δικαιούχους οικογενειακών ιδρυμάτων ή ταμείων διαχείρισης, που δεν υπόκεινται σε φορολόγηση περιουσίας βάσει της νορβηγικής νομοθεσίας.